Perdonu, Deus meu

Perdonu, Deus meu,
cunfesso, hapo peccadu,
cuntrittu e umiliadu
pedo piedade.

Eterna bonidade,
soberana clemenzia,
a sa bostra presenzia
sa culpa aburro.

Umile a sos pes curro,
miseru peccadore,
cun sinzeru dolore
e pianghende.

So inculpadu, nende:
«Meda bos hapo offesu!»
Lu tenzo a grande pesu,
o Deus meu.

De milli culpas reu
connosco hapo erradu
e hapo maltrattadu
su Segnore.

Ma bois, Salvadore
misericordiosu,
mi dades, amorosu,
s'isperanzia.

E tenzo cunfidanzia
chi senza m'appartare
mi dezis perdonare
interamente.

Protesto in su presente
lassare s'antigu usu,
de non peccare piusu
eo proponzo.

A bostros pes mi ponzo
cale prodigu fizu,
fìnas chi su disizzu
hapo a lograre.

Ispetto, perdonare
che a sa Maddalena
mi dezis, e a sa pena
mi preparo.

Indignu mi declaro
de tenner su perdonu
ma Bois, Deus bonu,
mi lu nades:

chi grazia e chelu dades,
pustis fatta cumplida
sa pena giusta, devida
a su peccadu.

Dep'esser riscattadu
in ogni operassione,
da ogni occasione
hapo a fuire.

Depo semper sighire
sa bostra santa legge,
non cale fia, che eregge
senza tinu.

Gesùs, fìzu divinu,
so rutu, mi assistide,
dade sa manu, benide
a mi nde alzare.

Su samben applicare
podides derramadu,
chi pro me hazis dadu
in d'una rughe.

Siat Maria lughe,
piedade e potenzia,
in sa 'ostra presenzia
a m'assistire.

Cherzat esaudire
cun anghelos e santos
e cantos regnant, cantos,
in sa gloria. Amen.